
Intâmplarea, care uneori se chiamă noroc, m'a făcut ca, 
acum în urmă, cercetând, în casa Creţulescu, niște rămășițe 
de corespondență administrativă de după războiu, să găsesc, 
rătăcit, un dosar din 1859, care poartă acest titlu: «No. 47. 
Anul 1859. Secretariatul Statului, Masa r-ia, Dossierŭ pentru 
proclamația către Românii din 'Țara-Românească pentru pa- 
triotica lor purtare ». 

Dosarul cuprinde numai două piese, dar de o importanţă 
deosebită. 

Cea dintâiu, în scrisoarea lui Vasile Alecsandri, pe atunci 
(ministru secretar de Stat la departamentul Trebilor Streine », 
e o adresă către Ion Ghica, președinte de Consiliu şi ministru 
de Interne, pentru afișarea unei proclamaţii domnești. ` 

A doua e proclamația însăși, iscălită de Alecsandri și redactată, 
fără îndoială, dela un capăt până la altul, de dânsul. 

Prin ea se laudă populația munteană pentrucă :a. rezistat 
îndemnurilor venite dela « unii oameni rătăciţi afară de drumul 
legalităţii ». Ei au turburat spiritele a doua zi chiar după că- 
pătarea învestiturii pehtru noul Domn. 

Acesta asigură pe toți Românii de aceleași bune sentimente. 
Voeşte să înceteze certele de partide. « Destulă învrăjbire au 
produs până acum luptele politice între Români. Cauza acelor 
lupte lipsind astăzi, lipsească totodată şi trista desbinare din- 
tre ei. Prezentul şi viitorul României o reclamă aceasta prin 


1 A. R. — Memoriile Secţiunii Istorice. Seria ILI. Tom. XII. Mem. 8. 

glasul nostru care vă chiamă la înfrățire». «Fii ai aceleiaşi 
mume şi frați de acelaşi sânge », Moldovenii și Muntenii tre- 
buie să lase « patimile violente » şi să ajute pe Domn. « Märge- 
nească-se fiecare individ sau corp social în cercul drepturilor 
şi al îndatoririlor sale bine înţelese; pătrundă-se cu toţii de 
respectul ce se cuvine legilor, și fie țara întreagă bine încre- 
dinţată că Noi vom şti a menţineă ordinul legal înlăuntru şi 
demnitatea naţională în afară ». 

Data e de 12 Octomvrie 1859. Cu o zi înainte fusese numit 
acest nou Ministeriu după retragerea celui prezidat de Nicolae 
Creţulescu. La 27 Septemvrie, în Sala Bossel, se ţinuse o adu- 
nare cu scandal, de pe urma căreia fuseseră arestați C. A. 
Rosetti, Craioveanul M. Kinezu, un scriitor original și distins, 
cunoscutul agitator liberal Gr. Serurie, gazetarul Valentineanu, 
pe care l-am apucat și eu, și istețul pamfletar în versuri N. 
Orăşanu ; însuşi Kogălniceanu consimţi să apere pe acești stur- 
luibateci. Ei fură însă achitați 1). 

Acest îndemn n'a fost ascultat, cum n'au fost ascultate nici 
altele. 

Pe la 1840 Mihai Sturdza, cel mult calomniat, se adresă 
Moldovenilor de atunci cu îndemnul: oðv 'A9mvă, xal zeioa 
nivet, «Cu inteligență, dar mișcă și mâna ». 

Societatea românească n'a «mişcat mâna ». 

In 1859 Cuza-Vodă aîndemnat la o frăţie peste luptele de partid. 

Societatea românească n'a înțeles şi n'a urmat. 

„Şi de azi înainte, îndemnuri de acestea trebuie făcute ne- 
apărat, dar, în ce privește efectul lor, trista experiență a tre- 
cutului lasă loc la îndoeală. 


No. 3111. 
12 Octomvrie 1859. 


Domnule Ministru, 


Am onoare a înaintă Domniei Voastre pe lângă aceasta în copie 
domneasca proclamaţie sub date astăzi 12 Octomvrie, rugându-vă să 


1) Şi după Instrucția procesului întâmplat la 28 Septemvrie în sala Bossel,$Bucu- 
reşti 1859, Xenopol, Cuza-Vodă, pp. 135—136. 

binevoiți a da ordin să se tipărească îndată în foi volante în numere 
îndestulătoare, precum și în Monitorul Oficial, spre a se publicà în 
toată țara. Măria Sa ordonă ca această proclamație să fie placardată 
în capitală, negreșit până mâne dimineață. 


Domnului Ion Ghika, Ministru Secretar de Stat, 
Departamentul din Intru, Președinția Consiliului Miniștrilor. 


Români din Țara Românească ! 


Găsim de datorie a vă arătă a noastră vie mulțumire pentru patriotica 
voastră purtare înainte de actul Investiturii, atunci pe când ambițiile 
personale cutează încă a hrăni oarecare sperări deșerte și totodată pentru 
demnitatea şi liniștea ce ați păstrat la 28 Septemvrie, în fața unei încer- 
cări nesocotite a unor oameni rătăciți afară de drumul legalității. 

Ne place a crede că și în viitor veți fi vrednici de admirarea ce ați 
insuflat Europei prin actul glorios dela 24 Ianuarie şi că bunul simț 
românesc va lumină pe toţi de laolaltă a se pătrunde de adevărul că 
o Naţie se măreşte și se întăreşte atunci numai când ea are conștiința 
îndatoririlor sale către Patrie, către Guvern și către Lege. 

Puterile garante au înzestrat pe ambele țări surori cu o Convenţie 
ce cuprinde în sine toate elementele de o fericită propăşire. Dela noi 
atârnă acum ca să profităm de dânsele, desvoltându-le cu un tip po- 
trivit stării de față a societății române, şi aducând cu toții partea noastră 
de activitate, de lumină şi de devotament. 

Spre acest sfârşit, arătând mai întâiu a noastră deplină mulțămire 
Ministerului trecut pentru serviciile ce-au desăvârșit în folosul binelui 
general și carele acum s'au retras de buna sa voință pentru de a face 
loc unei nouă combinări ministeriale, am format un Cabinet menit de 
a susțineă cu energie principiile noastre constituționale şi spre a da o 
mai mare garanţie de menţinerea ordinului legal, de care sânt legate 
înflorirea comerțului și întemeierea creditului public, am luat în per- 
soană comanda superioară a oștirii din ambele Principate. 

A sosit acum timpul pentru tot Românul de a se apropiă de altarul 
Patriei cu mintea liberă de orice gând îndoelnic și cu inima curată de 
orice patimă desbinătoare, căci neîncrederile, defăimările, urile și împe- 
recherile sânt unelte fatale care aduc pieirea neamurilor. 

Destulă învrăjbire au produs până acum luptele politice între Români! 
Cauza acelor lupte lipsind astăzi, lipsească tot odată şi trista desbinare 
dintre ei. Prezentul și viitorul României o reclamă aceasta prin glasul 
nostru care vă chiamă la înfrățirea Românilor, căci, precum dela suirea 
noastră pe tronurile Moldovei şi a Valahiei, Noi nu am mai cunoscut 
în aceste țări nici Moldoveni, nici Munteni, ci numai Români, asemenea 
nu vroim a vedea între Români nici partide, nici clase îndușmănite, ci 
numai fii ai aceleiaş mume şi frați de acelaș sânge. 

In ochii noștri toți Românii sunt buni; în inima noastră sânt toți 
iubiţi de o potrivă, deși chiar unii din ei, rătăciți de patimi violente, se 
expun a fi înfrânați și a cădeă supt asprimea legilor. Ne adresăm dar 
către toți ca adevărat Prinţ român, care, liber de orice înrâurire, vroeşte 
prosperitatea țării prin aplicare înțeleaptă. a Convenţiei şi mărirea 
Naţiei prin sinceră înfrățire a celor ce au onorul de a face parte din ea. 

Mărginească-se fiecare individ sau corp social în cercul drepturilor 
şi îndatoririlor sale bine înțelese; pătrundă-se cu toţii de respectul ce 
se cuvine legilor şi fie țara întreagă bine încredințată că noi vom ști 
a menţineă ordinul legal în lăuntru și demnitatea națională în afară. 


ALECSANDRU IOAN 


Ministru Secretar de Stat la Departamentul 
Trebilor Străine 


V. Alecsandri 







No. 451. 
12 Octomvrie 1859, 
București. „ii ză 


